ওয়েব ডেস্ক : রোগীর আত্মীয়দের বেধড়ক মার। এবার  হাসপাতালে ভর্তি চিকিত্সক। আলিপুরের কোঠারি মেডিক্যাল সেন্টারের ঘটনা। লঘু ধারায় মামলা হওয়ায়, সহজেই জামিন অভিযুক্তদের। নিরাপত্তাহীনতায় ভুগছেন আক্রান্ত চিকিত্সক। আতঙ্কে হাসপাতাল কর্তৃপক্ষও। কোঠারি মেডিক্যাল সেন্টারের চিকিত্সক গুলাম হায়দারকে মারধর করেন দুই রোগীর আত্মীয়রা। চেম্বারে ঢুকে এলোপাথাড়ি পেটানো হয় তাঁকে। এমনকি  জুতোপেটাও করা হয় তাঁকে। বৃহস্পতিবার সন্ধেয় হাসপাতালের এমার্জেন্সিতে দুই তরুণীকে নিয়ে আসা হয়। চিকিত্সক জানান, দুজনের অবস্থাই স্থিতিশীল। এরপরেই হঠাত্ মারমুখী হয়ে ওঠেন রোগীর আত্মীয়রা। মোবাইলে ডক্টরস অ্যাপে কোনও ক্রমে সহকর্মীদের খবর পাঠান গুলাম হায়দার। সহকর্মী ও হাসপাতালের নিরাপত্তারক্ষীরা ছুটে এসে আক্রান্ত চিকিত্সককে উদ্ধার করেন। হাসপাতালের অভিযোগের ভিত্তিতে আমির পারভেজ এবং মহম্মদ শাহিদ নামে দুজনকে গ্রেফতার করে আলিপুর থানা। কিন্তু লঘু ধারায় মামলা করায় জামিনে ছাড়া পেয়ে গেছেন ২ জনই। ঘটনার পর থেকে আতঙ্কে গোটা হাসপাতাল।